Οι εργαζόμενοι της εταιρείας BEAT, του μεγαλύτερου στην Ελλάδα διαμεσολαβητή, μεταξύ πελατών και οδηγών ταξί, με την ομώνυμη εφαρμογή, αντιδρούν στις απολύσεις 15 συναδέλφων τους το προηγούμενο διάστημα και στην εκ περιτροπής εργασία και τη μείωση μισθών πολλών άλλων. Μετά την ανακοίνωση των εν λόγω μέτρων από πλευράς επιχείρησης το προηγούμενο διάστημα, οι υπάλληλοι της εταιρείας είχαν προχωρήσει σε στάση εργασίας, ζητώντας την ακύρωση των αποφάσεων της BEAT.

Με νέα ανακοίνωσή τους, οι οργανωμένοι πλέον εργαζόμενοι, μέσω της Σωματειακής Επιτροπής Εργαζομένων ΒΕΑΤ Ελλάδος, ξεκαθαρίζουν την κατάσταση που έχει επικρατήσει το τελευταίο διάστημα στην εταιρεία. Αρχικά στο δελτίο Τύπου που δημοσιεύτηκε στις 15 Απριλίου, σημειώνουν ότι η διοικηση της εταιρείας, εξακολουθεί να αγνοεί τα αιτήματά τους και αρνείται να συναντηθεί μαζί τους.

Στοχοποίηση και «κλίμα φόβου»

Μάλιστα οι εργαζόμενοι κάνουν λόγο για κλίμα φόβου από πλευράς της διοίκησης της επιχείρησης, καθώς στο meeting της εταιρείας όπου και ανακοινώθηκαν οι απολύσεις, ενώ σε άλλες περιπτώσεις οι ερωτήσεις προς τη διοίκηση, μπορούσαν να γίνουν και ανώνυμα, αυτή τη φορά απαγορεύτηκε, με αποτέλεσμα ένας εργαζόμενος που καταθέτει ερώτηση προς τη διοίκηση να κινδυνεύει να στοχοποιηθεί.

Σε σχέση με τις τροποποιητικές συμβάσεις εργασίας που κλήθηκαν να υπογράψουν οι εργαζόμενοι και αφορούσαν την «εθελοντική» μείωση του μισθού τους, οι ίδιοι καταγγέλλουν ασφυκτική πίεση από πλευράς της BEAT. Μάλιστα σε ρεπορτάζ του TPP σε σχέση με τα μέτρα που είχε ανακοινώσει η εταιρεία, που δημοσιεύτηκε στις 9 Απριλίου, οι εργαζόμενοι έκαναν λόγο για «σιγή ιχθύος» από τη διοίκηση της εταιρείας, σε σχέση με το ερώτημα «τί θα γίνει αν δεν υπογράψουμε;», ενώ παράλληλα σε κύκλους συζητήσεων μεταξύ στελεχών και εργαζομένων αφηνόταν να εννοηθεί ότι όποιος δεν υπέγραφε την τροποποιητική σύμβαση εργασίας, θα έπαιρνε και αυτός το δρόμο της απόλυσης.

Ωστόσο το Δελτίο Τύπου τονίζει ότι υπήρξαν και υπάλληλοι που δεν υπέγραψαν την τροποποιητική σύμβαση και προσχώρησαν μαζί με τους συναδέλφους τους στην στάση εργασίας που κήρυξαν στις 9 Απριλίου.

Η εκ περιτροπής εργασία ως «χρόνος» εκμάθησης νέων ικανοτήτων

Σε σχέση με την εκ περιτροπή εργασία η ανακοίνωση αναφέρει ότι η εξήγηση που δόθηκε απο τη διοίκηση της BEAT, ήταν πως «Η εκ περιτροπής εργασία είναι για να δώσει το χρόνο στους πληττόμενους να “διαβάσουν”, να εξελίξουν τις δεξιότητες τους για να μεταβούν σε κάτι άλλο” χωρίς να τους εγγυάται κανείς την απορρόφησή τους σε άλλα τμήματα, ούτε φυσικά το διάστημα που θα παραμείνουν σε αυτό το καθεστώς». Αυτό συνέβη στα πλαίσια κατάργησης των προηγούμενων θέσεων των εργαζομένων που υπάγονται σε αυτό το καθεστώς εργασίας. Έτσι, η εταιρεία τους έδωσε «χρόνο», μειώνοντάς τους το μισθό για να αναπτύξουν μια άλλη δεξιότητα, χρήσιμη για την επιχείρηση.

Διαβάστε ολόκληρο το δελτίο Τύπου της Σωματειακής Επιτροπής Εργαζομένων ΒΕΑΤ Ελλάδος